ET Euroopa Liidu Teataja C 314/12

Kaebuse 2007/2001 menetlemise kavandatud lõpetamine

(2008/C 314/06)

Euroopa Komisjon on saanud mitmeid kaebusi seoses Rumeenias kogutava diskrimineeriva maksuga, mida kohaldatakse riigi territooriumil mootorsõiduki esmase registreerimise korral. Euroopa Komisjoni peasekretariaat on selle küsimusega seoses registreerinud arvukalt kaebusi ja kirju. Viitenumbrite 2007/4078, 2007/4079 ja 2007/4151 all registreeritud kaebusi ja muud kirjavahetust ELi huvitatud kodanikelt käsitleti koondtoimikuna viitenumbriga 2007/2001.

Vastutav komisjoni osakond on eespool nimetatud juhtumi uurimise lõpetanud. Selleks et teavitada nõuetekohaselt lisaks kaebuste esitajatele ka kõiki teisi huvitatud isikuid, on komisjon otsustanud avaldada käesoleva teatise, milles ta väljendab oma kavatsust lõpetada kaebuse menetlemine.

Kuigi on selge, et ühenduse tasandil ei ole sõiduautodega seotud makse ühtlustatud ning seega võivad liikmesriigid ise kehtestada sellised maksud ja otsustada nende määrad ja kohaldamismeetodid, piirab liikmesriikide vabadust selles küsimuses Euroopa Ühenduse asutamisleping ja eriti selle artikkel 90, mis keelab muudest liikmesriikidest pärit toodete diskrimineeriva maksustamise.

Rumeenia sätted sõiduauto registreerimismaksu kohta ei paistnud olevat kooskõlas EÜ asutamislepingu artikliga 90. Sellest tulenevalt algatas komisjon 23. märtsil 2007 rikkumismenetluse, saates Rumeeniale ametliku kirja (IP/07/372). Komisjon viitas Euroopa Kohtu praktikale, mille raames on järjepidevalt otsustatud, et kui uue ja kasutatud mootorsõiduki eest kogutakse maksu ainult üks kord, siis ei tohi teisest liikmesriigist pärit kasutatud mootorsõiduki suhtes kohaldatava maksu summa ühelgi juhul ületada kõnealuses liikmesriigis juba uuena registreeritud sarnase kasutatud auto turuväärtuses sisalduvat jääkmaksu. Selleks peavad liikmesriigid arvesse võtma imporditud kasutatud mootorsõidukite amortisatsiooni.

Rumeenia nõustus ametliku kirjaga ja töötas välja üldised suunised, mis võeti vajalike muudatuste koostamisel aluseks. Lisaks suunistele töötati välja ka tabel auto registreerimismaksu summa arvutamiseks ja selleks otstarbeks kasutatavad määrad, sealhulgas fikseeritud summadega amortisatsioonitabel. Vaatamata sellele ei võetud vajalikke muudatusi vastu õigeaegselt.

28. novembril 2007 esitas komisjon Rumeeniale põhjendatud arvamuse ja taotles, et Rumeenia viiks oma õigusaktid kooskõlla ühenduse õigusega nii, nagu seda on tõlgendanud Euroopa Kohus (IP/07/1799). Sellele järgnesid mitmed tehnilisi küsimusi käsitlevad koosolekud ja arutelud õigusakti eelnõu versioonide üle, mille tulemusel võeti 21. aprillil 2008 vastu erakorraline määrus nr 50/2008 (mis avaldati Rumeenia riigiteatajas 25. aprillil 2008), millega muudeti vaidlustatud õigusakti. Rumeenia valitsus on samuti heaks kiitnud metoodika erakorralise määruse nr 50/2008 kohaldamiseks, lisades erakorralise määruse 4. lisa sätetesse, mis käsitlevad parandatud fikseeritud summadega amortisatsioonitabeli kohaldamist, V jaotise „Kasutatud mootorsõiduki tegeliku amortisatsiooni kindlaksmääramine”. Sellega tagatakse, et tasumisele kuuluva auto registreerimismaksu summa arvutamisel võetakse arvesse kasutatud mootorsõiduki tegelikku amortisatsiooni.

Lisaks kaotati eespool nimetatud Rumeenia õigusaktiga diskrimineeriv korrelatsioonikordaja, sätestati nõuetekohane uue mootorsõiduki mõiste ja anti maksumaksjale õigus lasta oma mootorsõidukit individuaalselt kontrollida, et kindlaks määrata selle tegelik amortisatsioon. Vastuvõetud õigusaktiga avaldati üldsusele ka kriteeriumid, mille alusel määratakse kindlaks kasutatud mootorsõiduki amortisatsioon.

Pidades silmas eespool esitatud teavet, on vastutav komisjoni osakond arvamusel, et Rumeenia ametiasutused on võtnud asjakohased meetmed, et tagada kooskõla ühenduse õigusega, ja praegu tundub, et auto registreerimismaksu käsitlevad Rumeenia õigusaktid on viidud kooskõlla EÜ asutamislepingu artikliga 90.

Seetõttu teeb vastutav osakond komisjonile ettepaneku kõnealune juhtum lõpetada.